齒落詞
作者：王周
朝代：宋

paragraphs: 己卯至庚辰，仲夏晦之暮。
吾齒右排上，一齒脫而去。
呼吸缺吾防，咀嚼欠吾助。
年籥惜不返，日馭走爲蠧。
脣亡得無寒，舌在從何訴。
輔車宜長依，髮膚可增懼。
不須考前古，聊且爲近喻。
有如雲中雨，雨散絕回顧。
有如枝上葉，葉脱難再附。
白髮非獨愁，紅顔豈私駐。
何必鬱九回，何必牽百慮。
開尊復開懷，引筆作長句。